“รฟท.”นัด“กลุ่มซีพี” เปิดซอง4 ข้อเสนอพิเศษ “ไฮสปีดเทรน” จันทร์หน้า! คาดรู้ผลผู้ชนะม.ค.62
“รฟท.” นัด “กลุ่มซีพี” เปิดซอง 4 ข้อเสนอพิเศษ “ไฮสปีดเทรน” จันทร์หน้า! คาดประกาศผลผู้ชนะ ม.ค.62
21 ธ.ค. 2561

นายวรวุฒิ มาลา รองผู้ว่าการธุรกิจการบริหารทรัพย์สิน รักษาการในตำแหน่งผู้ว่าการ การรถไฟแห่งประเทศไทย (รฟท.) เปิดเผยว่า วันนี้ตัวแทนกลุ่มเจริญโภคภัณฑ์ โฮลดิ้ง ได้ยื่นหนังสือชี้แจงตัวเลขทางการเงินที่ยื่นเสนอกับคณะกรรมการคัดเลือกโครงการรถไฟความเร็วสูงเชื่อม 3 สนามบิน และคณะกรรมการคัดเลือกฯได้พิจารณาแล้วเป็นราคาต่ำจริงและมีเหตุผล
โดยกลุ่มกิจการร่วมค้าเจริญโภคภัณฑ์ โฮลดิ้ง เสนอราคา 117,227 ล้านบาท ส่วนกลุ่มกิจการร่วมค้า บีเอสอาร์ (BSR Joint Venture) เสนอราคา 169,934 ล้านบาท เทียบกับวงเงินที่คณะรัฐมนตรี (ครม.) อนุมัติ 119,425 ล้านบาท ดังนั้นกลุ่มเจริญโภคภัณฑ์ เสนอราคาต่ำสุด หรือเสนอวงเงินที่รัฐอุดหนุนน้อยที่สุด เมื่อเทียบเป็นมูลค่าปัจจุบันสุทธิ (Net Present Value)
“กลุ่มซีพี ที่เป็นผู้เสนอราคาต่ำสุดมีสิทธิเปิดซอง 4 (ข้อเสนอพิเศษ) ในวันจันทร์หน้า (24 ธ.ค.61) และจะเริ่มเจรจาต้นเดือนม.ค.62 (3 ม.ค.62) คิดว่าใช้เวลาเจรจา 2 สัปดาห์ ส่วนกลุ่ม BSR รอให้เขาไม่ผ่านจึงจะเชิญ” นายวรวุฒิ กล่าว
ทั้งนี้ คาดจะสรุปในกลางเดือน ม.ค.62 และส่งสัญญาให้สำนักงานอัยการสูงสุด ก่อนจะนำเสนอครม.และลงนามในสัญญาได้ภายใน 31 ม.ค. 62 ตามกำหนดการ
อนึ่ง โครงการนี้ มี 2 กลุ่มที่ยื่นข้อเสนอโครงการ ได้แก่ กิจการร่วมค้า บีเอสอาร์ (BSR Joint Venture) ประกอบด้วย บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS, บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) หรือ STEC, บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH
และกิจการร่วมค้า บริษัท เจริญโภคภัณฑ์โฮลดิ้ง จำกัด และพันธมิตร ประกอบด้วย บริษัท เจริญโภคภัณฑ์โฮลดิ้ง จำกัด (ประเทศไทย), บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD, China Railway Construction Corporation Limited (สาธารณรัฐประชาชนจีน), บริษัท ช.การช่าง จำกัด (มหาชน) หรือ CK, บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM